Illum il-Kunsill adotta konklużjonijiet riveduti dwar il-lista tal-UE ta' ġurisdizzjonijiet li ma jikkooperawx għal finijiet ta' taxxa. Minbarra t-tmien ġurisdizzjonijiet li kienu diġà elenkati, l-UE ddeċidiet ukoll li tinkludi l-ġurisdizzjonijiet li ġejjin mal-lista tagħha ta' ġurisdizzjonijiet li ma jikkooperawx għal finijiet ta' taxxa: Gżejjer Cayman; Dawn il-ġurisdizzjonijiet ma implimentawx ir-riformi tat-taxxa li kienu impenjaw ruħhom li jwettqu sal-iskadenza maqbula. L-Anness II tal-konklużjonijiet, li jkopri ġurisdizzjonijiet b'impenji pendenti, jirrifletti wkoll l-estensjonijiet tal-iskadenzi mogħtija lil 12-il ġurisdizzjoni biex dawn ikunu jistgħu jgħaddu r-riformi meħtieġa biex iwettqu l-impenji tagħhom. Il-biċċa l-kbira mill-estensjonijiet tal-iskadenzi jikkonċernaw pajjiżi fil-fażi tal-iżvilupp mingħajr ċentru finanzjarju li diġà għamlu progress sinifikanti fit-twettiq tal-impenji tagħhom. Sittax-il ġurisdizzjoni (Antigua u Barbuda, l-Armenja, il-Bahamas, Barbados, il-Belize, il-Bermuda, il-Gżejjer Verġni Brittaniċi, Cabo Verde, il-Gżejjer Cook, Curaçao, il-Gżejjer Marshall, il-Montenegro, Nauru, Niue, Saint Kitts u Nevis, il-Vjetnam) irnexxielhom jimplimentaw ir-riformi kollha meħtieġa biex jikkonformaw mal-prinċipji ta' governanza tajba fil-qasam tat-taxxa tal-UE qabel l-iskadenza miftiehma u għalhekk tneħħew mill-Anness II. "Il-ħidma fuq il-lista ta' ġurisdizzjonijiet li ma jikkooperawx għal finijiet ta' taxxa hija bbażata fuq proċess dettaljat ta' valutazzjoni, sorveljanza u djalogu ma' madwar 70 ġurisdizzjoni ta' pajjiżi terzi. Minn meta bdejna dan l-eżerċizzju, 49 pajjiż implimentaw ir-riformi tat-taxxa meħtieġa biex jikkonformaw mal-kriterji tal-UE. Dan huwa suċċess mingħajr dubju. Iżda din hija wkoll ħidma li għadha għaddejja u proċess dinamiku fejn il-metodoloġija u l-kriterji tagħna jiġu riveduti b'mod kostanti." qal Zdravko Marić, Viċi Prim Ministru tal-Kroazja u Ministru għall-Finanzi. Il-lista ta' ġurisdizzjonijiet li ma jikkooperawx għal finijiet ta' taxxa, li hi parti mill-istrateġija esterna tal-UE għat-tassazzjoni kif definita mill-Kunsill, hija maħsuba biex tikkontribwixxi fl-isforzi li għaddejjin għall-promozzjoni tal-governanza tajba fil-qasam tat-taxxa madwar id-dinja. Ġiet stabbilita għall-ewwel darba f'Diċembru 2017 u hija bbażata fuq proċess kontinwu u dinamiku ta': stabbiliment ta' kriterji f'konfirmità mal-istandards internazzjonali tat-taxxa; analiżi tal-pajjiżi skont dawn il-kriterji; involviment mal-pajjiżi li ma jikkonformawx elenkar fil-lista u tneħħija mil-lista tal-pajjiżi meta jimpenjaw ruħhom jew jieħdu azzjoni biex jikkonformaw; sorveljanza tal-iżviluppi biex jiġi żgurat li l-ġurisdizzjonijiet ma jmorrux lura minn riformi preċedenti. Il-lista tinkludi ġurisdizzjonijiet li jew ma involvewx ruħhom fi djalogu kostruttiv mal-UE dwar il-governanza fil-qasam tat-taxxa jew naqsu milli jwettqu l-impenji tagħhom li jimplimentaw riformi biex jikkonformaw mal-kriterji tal-UE fil-ħin. Ġurisdizzjonijiet li għadhom ma jikkonformawx mal-istandards internazzjonali kollha tat-taxxa iżda li impenjaw ruħhom li jwettqu riformi jitqiesu bħala kooperattivi u jiġu inklużi f'dokument dwar is-sitwazzjoni attwali (l-Anness II). Il-grupp tal-Kunsill dwar il-kodiċi tal-kondotta dwar it-tassazzjoni tal-intrapriżi jara li l-ġurisdizzjonijiet jwettqu r-riformi meħtieġa sal-iskadenzi miftiehma. Ladarba ġurisdizzjoni tissodisfa l-impenji kollha tagħha, titneħħa mill-Anness II. Il-biċċa l-kbira tal-impenji meħuda minn ġurisdizzjonijiet ta' pajjiżi terzi kienu bi skadenza ta' tmiem l-2019, filwaqt li l-adozzjoni tagħhom fil-liġi nazzjonali ġiet immonitorjata bir-reqqa fil-livell tekniku mill-Grupp dwar il-Kodiċi tal-Kondotta dwar it-tassazzjoni tal-intrapriżi sal-bidu ta' din is-sena. Il-Kunsill adotta l-lista riveduta tal-UE ta' ġurisdizzjonijiet li ma jikkooperawx li tirriżulta minn dan l-eżerċizzju u approva s-sitwazzjoni attwali riveduta fir-rigward tal-impenji pendenti. Il-Kunsill ser ikompli jirrieżamina u jaġġorna regolarment il-lista fis-snin li ġejjin, filwaqt li jqis l-iskadenzi li jevolvu għall-ġurisdizzjonijiet biex iwettqu l-impenji tagħhom u l-evoluzzjoni tal-kriterji għall-elenkar li l-UE tuża biex tistabbilixxi l-lista. Bl-istess mod, f'dak li jirrigwarda miżuri "difensivi" fir-rigward tal-ġurisdizzjonijiet elenkati, f'Diċembru 2019 il-Kunsill ipproduċa gwida dwar il-koordinazzjoni ulterjuri tal-miżuri difensivi nazzjonali fil-qasam tat-taxxa għall-ġurisdizzjonijiet li ma jikkooperawx. Hu stieden lill-Istati Membri kollha japplikaw miżura difensiva leġislattiva fit-tassazzjoni fir-rigward tal-ġurisdizzjonijiet elenkati mill-1 ta' Jannar 2021, bl-għan li tħeġġeġ lil dawk il-ġurisdizzjonijiet jikkonformaw mal-kriterji ta' analiżi tal-Kodiċi ta' Kondotta dwar it-tassazzjoni ġusta u t-trasparenza. Konklużjonijiet tal-Kunsill dwar il-lista tal-UE ta' ġurisdizzjonijiet li ma jikkooperawx għal finijiet ta' taxxa, 18 ta' Frar 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Il-paġna tal-Kunsill dwar il-lista tal-UE ta' ġurisdizzjonijiet li ma jikkooperawx Ara l-paġna tal-laqgħa